Tlačová správa: **V súvislosti s kvótami na slovenskú hudbu začala Rada ďalších šesť konaní**

*Bratislava,22. 11. 2016*

Na dnešnom zasadnutí Rada pre vysielanie a retransmisiu po druhýkrát vyhodnocovala dodržiavanie povinnosti rozhlasových vysielateľov vysielať stanovený podiel slovenských hudobných diel. Na základe zaslaných štatistík za tretí štvrťrok začala šesť správnych konaní. **V troch prípadoch ide o nedodržanie podielu nových slovenských diel, v troch vysielatelia neviedli resp. nezaslali Rade požadovanú štatistiku odosielaných programov.**

Zo zaslaných štatistík za mesiace júl, august a september 2016 vyplýva, že **stanovený podiel nových slovenských hudobných diel nebol dodržaný vo vysielaní programových okruhov Rádio Piešťany** (WINTER média, a.s.), **RADIO PLUS** (JOLIN, s.r.o.) a **Rádio Regina** (Rozhlas a televízia Slovensko). **Štatistiku** s vyhodnotením podielu slovenských hudobných diel za uvedené tri mesiaceRade **nezaslali vysielatelia programových služieb RÁDIO KISS** (RÁDIO KISS s.r.o.) **a** **Šláger Rádio** (Marián Dokupil – Doko Media); spoločnosť Rádio WOW s.r.o. (**RADIO WOW**) nedoručila štatistiku za mesiac júl. S výnimkou posledného menovaného ide o piatich vysielateľov, voči ktorým Rada už v súvislosti s kvótami na slovenskú hudbu vedie správne konania za obdobie druhého štvrťroku 2016. **Za nedodržanie povinností súvisiacich s kvótami zákon ukladá sankciu vo forme pokuty v rozpätí od 99 eur do 1 659 eur.**

Povinnosť viesť a zasielať Rade štatistiku o odvysielaných slovenských hudobných dielach platí od apríla tohto roku pre všetkých rozhlasových vysielateľov, okrem tých,
ktorým Rada schválila výnimku znižujúcu povinný podiel slovenských resp. nových slovenských hudobných diel na nulu. **Monitorovanie dodržiavania povinnosti sa tak týka 35 rozhlasových okruhov.** Výnimky Rada vysielateľom udelila do konca roka 2016.
**Od januára sa má podľa zákona podiel slovenských hudobných diel vo vysielaní zvýšiť** na 25 percent času v prípade komerčných rádií a 35 percent času v prípade okruhov verejnoprávneho vysielateľa. **O výnimku pre nasledujúce obdobie už Radu požiadali traja vysielatelia** – Rádio ON, s.r.o. žiada pre programovú službu ALIGATOR – CLASSIC ROCK RADIO celkovú výnimku; Rozhlas a televízia Slovenska pre okruh Rádio Regina a JOLIN, s.r.o. pre RADIO PLUS žiadajú o udelenie výnimky len na nové diela.

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.jelcova@rvr.sk